कोविड-19: भारत में उपचाराधीन मरीजों की संख्या लगातार दूसरे दिन 9 लाख से कम
भारत में कोविड-19 के उपचाराधीन मरीजों की संख्या लगातार दूसरे दिन, नौ लाख के आंकड़े से कम रही और अब यह संक्रमण के कुल मामलों का महज 12.65 प्रतिशत है।
नयी दिल्ली। भारत में कोविड-19 के उपचाराधीन मरीजों की संख्या लगातार दूसरे दिन, नौ लाख के आंकड़े से कम रही और अब यह संक्रमण के कुल मामलों का महज 12.65 प्रतिशत है। केंद्रीय स्वास्थ्य मंत्रालय ने शनिवार को यह जानकारी दी। मंत्रालय ने कहा कि देश में ठीक होने वाले मरीजों की संख्या अब 59,88,822 पर पहुंच गई है। मंत्रालय ने कहा, 'कोविड-19 के 8,83,185 मरीज उपचाराधीन हैं और यह संख्या देश में संक्रमण के कुल मामलों का महज 12.65 प्रतिशत है। यह कुल मामलों का लगभग 1/8 है।' मंत्रालय ने कहा, 'एक महीने बाद उपचाराधीन मामलों की संख्या लगातार दूसरे दिन नौ लाख से कम है, यह और कम होती जा रही है।' राष्ट्रीय स्तर पर कोविड-19 के ठीक होने वाले मरीजों की दर बढ़कर 85.81 प्रतिशत हो गई है। शनिवार सुबह आठ बजे तक के आंकड़ों के अनुसार पिछले चौबीस घंटे में कुल 83,753 मरीज ठीक हो गए और इस दौरान संक्रमण के 73,272 नए मामले सामने आए।मंत्रालय ने कहा कि 18 राज्य और केंद्र शासित प्रदेशों में ठीक होने की दर राष्ट्रीय औसत से अधिक है। सुबह आठ बजे के आंकड़ों के अनुसार नए मामले सामने आने के बाद भारत में संक्रमण के कुल मामले बढ़कर 69,79,423 हो गए। पिछले चौबीस घंटे में कोविड-19 से 926 और मरीजों की मौत हो गई जिसके बाद मृतकों की संख्या 1,07,416 हो गई।